NARIADENIE KOMISIE (ES) č. 1065/2007
zo 17. septembra 2007,
ktorým sa mení a dopĺňa nariadenie (ES) č. 493/2006, pokiaľ ide o prechodné opatrenia v rámci reformy spoločnej organizácie trhu v sektore cukru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 44,
keďže:
(1)
Článkom 3 nariadenia Komisie (ES) č. 493/2006 z 27. marca 2006, ktorým sa ustanovujú prechodné opatrenia v rámci reformy spoločnej organizácie trhu v sektore cukru a ktorým sa menia a dopĺňajú nariadenia (ES) č. 1265/2001 a (ES) č. 314/2002 (2), sa ustanovuje preventívne stiahnutie z trhu. Nad istou prahovou hodnotou je teda výroba v rámci kvóty každého podniku považovaná v zmysle článku 19 nariadenia (ES) č. 318/2006 za stiahnutú z trhu alebo na žiadosť podniku, ktorú bolo treba predložiť do 31. januára 2007, za výrobu nad kvótu v zmysle článku 12 uvedeného nariadenia.
(2)
Vzhľadom na kontinuálnu výrobu počas celého roka neboli výrobcovia izoglukózy na rozdiel od výrobcov cukru schopní predložiť ku konečnému termínu 31. januára 2007 takúto žiadosť. V záujme objektívnosti by sa mal uvedený konečný termín pre výrobcov izoglukózy posunúť na koniec hospodárskeho roka 2006/2007, aby sa mohli rozhodnúť a predložiť dobre podloženú žiadosť.
(3)
Nariadenie (ES) č. 493/2006 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
V článku 3 nariadenia (ES) č. 493/2006 sa odsek 1 nahrádza takto:
„1. V prípade každého podniku sa považuje časť výroby cukru, izoglukózy alebo inulínového cukru v hospodárskom roku 2006/2007, ktorá sa vyrobí v rámci kvóty pridelenej podľa kvót stanovených v prílohe IV a ktorá presahuje prahovú hodnotu stanovenú v súlade s odsekom 2 tohto článku, za výrobu stiahnutú z trhu v zmysle článku 19 nariadenia (ES) č. 318/2006 alebo na žiadosť príslušného podniku podanú pre cukor do 31. januára 2007 a pre izoglukózu do 30. septembra 2007 za výrobu, čiastočne alebo vo svojej celistvosti, nad kvótu v zmysle článku 12 uvedeného nariadenia.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. septembra 2007